Ծնվել է 1949թ. մայիսի 3-ին, ՀՀ Արարատի մարզի Գոլայսոր գյուղում: Ազգությամբ ասորի է: 1972թ. ավարտել է Վարդան Աճեմյանի դերասանական դպրոց-ստուդիան: 1974-1979թթ սովորել է Կիրովականի (այժմ` Վանաձոր) պետական մանկավարժական ինստիտուտում: Աշխատել է Վանաձորի Հ.Աբելյանի անվան դրամատիկական թատրոնում: 1997թ-ից աշխատում է Երևանի Գ.Սունդուկյանի անվան ազգային ակադեմիական թատրոնում` որպես դերասան: Խաղացած ներկայացումներից են` Վ.Շեքսպիրի «Ռիչարդ Երկրորդ» (Ռիչարդ), «Ռիչարդ Երրորդ» (Էդվարդ թագավոր), Ա.Քամյուի «Կալիգուլա» (Շերեա), Է.դե Ֆիլիպպոյի «Ցիլինդր» (Ավգուստինո), Մ.Լերմոնտովի «Դիմակահանդես» (Անհայտ), Ա.Չեխովի «Երեք քույր» (Վերշինին), «Բալի այգի» (Անցորդ), Ա.Օստրովսկու «Անմեղ մեղավորներ» (Շմագա), «Գայլեր և ոչխարներ» (Լինյաև), Ֆ.Դոստոևսկու «Ոճիր և պատիժ» (Մարմելադով), Ա.Շիրվանզադեի «Քաոս» (Մարութխանյան), «Պատվի համար» (Սաղաթել), «Չար ոգի» (Գիժ Դանիել), Գ.Սարգսյանի «Հորովել» (Վանուշ), Ռ.Կունի «Գիշերային խրախճանք» (Կառավարիչ), Մուրացանի «Ռուզան» (Ջոլա), Լ.Շանթի «Հին աստվածներ» (Ադամ վանական), Պ.Զեյթունցյանի «Ոտքի, դատարանն է գալիս» (Քահանա), Ֆ.Վերֆելի «Մուսա լեռան 40 օրը» (Բժիշկ Ալթունի), Ֆ.Դյուրենմաթի «Տրամվայ ցանկություն» (Ուսուցիչ), Ա.Վալիեխոյի «Գոյա» (Դուասո) և այլն: 1999թ-ից դասավանդում է Երևանի թատրոնի և կինոյի պետական ինստիտուտում, 2001թ-ից` Երևանի Խ.Աբովյանի անվան պետական մանկավարժական համալսարանում, դոցենտ է: Որպես ռեժիսոր բեմականացրել է «Ասորուհին», «Բարի գիշեր մամա», «Մեծ անտառի զավակները», «Խաթաբալա», «Երևակայական հիվանդ», «Հատակում», «Հրադադար» երկերը: Որպես սցենարիստ և ռեժիսոր նկարահանել է «Ասորիները Հայաստանում» վավերագրական ֆիլմը, որը 2011թ. մասնակցել է «Ոսկե Ծիրան» միջազգային կինոփառատոնին, իսկ 2012թ.` Ղազախստանում կայացած ԱՊՀ երկիրների ազգագրական ֆիլմերի առաջին փառատոնին: Նկարահանվել է «Որտեղր էիր, մարդ աստծո» (1992թ.), «Անավարտ ղարաբաղյան օրագիր» (1995թ.), «Տղամարդկային գործ» (2001թ.), «Ադամանդներ որոնողները» (2011թ.) ֆիլմերում, «Կյանքի գինը» (2009թ.), «Դժվար ապրուստ» (2011թ.) հեռուստասերիալներում: Հյուրախաղերով հանդես է եկել Խորհրդային Միությունում, Ժնևում, Փարիզում, Ստրասբուրգում, Լիսաբոնում, ԱՄՆ-ում և այլուր: Հեղինակել է մի քանի պիեսներ` «Ասորուհին», «Մոռացվածները» և այլն: 1976թ-ից Հայաստանի թատերական գործիչների միության անդամ է, 1999թ-ից` ՀՀ նախագահին կից ազգային փոքրամասնությունների մշակույթը համակարգող խորհրդի նախագահն է: Զբաղվում է Հայաստանում ապրող ազգային փոքրամասնությունների էթնիկ մշակույթի պահպանման և զարգացման գործով, որի շրջանակներում տպագրել է բազմաթիվ հոդվածներ հայաստանյան մամուլում, ելույթներ է ունեցել հեռուստատեսությամբ և միջազգային համաժողովներում: ՀՀ Հանրային խորհրդի կրթության, գիտության և մշակույթի հանձնաժողովի անդամ է: 2008թ. արժանացել է Հայաստանի վաստակավոր արտիստի կոչման: